Operátor zverejňuje aj lokality, kde sprístupní sieť v krátkom čase.
Antik avizuje, že plánuje výraznejšie rozširovať dostupnosť svojej optickej siete. Používa pritom aj nadzemnú formu výstavbu, kedy nie je kábel zakopaný v zemi, ale je zavesený na stĺpoch.
"Náš plán budovania optických sietí je dosť rozsiahly. Čo sa týka miest, práve sme dokončili infraštruktúru pre bytové domy v Rožňave a dokončujeme v Bardejove. Zároveň spúšťame výstavbu sietí v Poprade a Prešove," povedal pre Živé.sk riaditeľ pre rozvoj Antiku Peter Blaas.
Okrem toho aktuálne rozširuje optiku aj do okrajových častí miest, kde už pôsobí, a sprístupňuje ju do rodinných domov. Preto pokryl košické časti ako Kavečany, Juh, Sever, Džungľa, ale aj rodinné domy vo Veľkých Kapušanoch či Žarnovici.
Optiku chce štát takmer pre všetkých
Začiatkom minulého mesiaca sme písali o plánoch štátu, ktorý chce sprístupniť veľmi rýchly pevný internet s rýchlosťou aspoň 100 Mbit/s pre všetky domácnosti. Výrazne chce uprednostniť optiku. Téme sme sa venovali v samostatnom článku.
Prídu nové obce
Spoločnosť však uvádza, že intenzívne rozširuje dostupnosť optiky aj do obcí. V mnohých lokalitách spolupracuje s Východoslovenskou distribučnou, ktorá spravuje fyzickú infraštruktúru a elektrické stĺpy. V niektorých lokalitách ale káble zakopáva do zeme.
"Celkovo v posledných dvoch rokoch pribudlo približne 50 lokalít rodinných domov na optickej infraštruktúre, do konca roka pripojíme ďalšie lokality, v budúcom roku pribudne ďalších približne 50 obcí," ozrejmuje plány Blaas.
Aktuálne prebieha výstavba v lokalitách Beniakovce, Blažice, Družstevná pri Hornáde, Dlhé nad Cirochou, Haniska, Košice (Vyšné Opátske), Kostoľany nad Hornádom, Modra nad Cirochou, Nižný Čaj, Rákoš, Ruskov, Sokoľ, Vajkovce, Vyšný Čaj, Veľký Šariš (aj časť Kanaš) a Malý Šariš. Spustené lokality a obce vo výstavbe zverejňuje operátor na svojom webe .
"Naším cieľom je výstavbu ďalej posilňovať, prispôsobili sme tomu aj počty zamestnancov a nakupujeme potrebnú techniku," dodal zástupca Antiku.
Antik predáva triple-play balík s 1/1 Gbit/s internetom, televíziou s viac ako 160 stanicami a pevnou linkou za 17,92 eura alebo za 19,92 eura s kanálmi Markízy a JOJ.